懷酒
作者：李新
朝代：宋

paragraphs: 清聖濁賢莫區分，一入愁腸功等倫。
石爐三日不舉火，麴車過門齒生津。
松窗草玄亦已勤，好事勿謂秦無人。
呼兒但滌牛頭爵，正恐壺榼來繽紛。
凍消講舌流冰凘，寒破笑頰生紅雲。
愛酒未減子猷竹，豈可一日無此君。
謫居無田種秫米，忘懷有詩上嚢紙。
鄰醅不隔一航水，却隔醉鄉三萬里。